2026. aasta Baden-Württembergi parlamendivalimised

2026. aasta Baden-Württembergi parlamendivalimised toimuvad 8. märtsil 2026 Baden-Württembergi liidumaa Maapäeva (Landtag von Baden-Württemberg) 18. koosseisu valimiseks. Valimiste eel on võimul roheliste (Die Grünen) ja Kristlik-Demokraatliku Liidu (CDU) koalitsioon eesotsas peaminister Winfried Kretschmanniga (Rohelised).

17. Maapäeva mandaat aegub 30. aprillil 2026, liidumaa põhiseaduse artikli 30 lõike 2 kohaselt peavad valimised toimuma enne viieaastase ametiaja aegumist. 18. märtsil nimetas liidumaa siseminister Thomas Strobl (CDU) valimiskuupäevaks 8. märtsi 2026.

Valimiste eel on muudetud valimissüsteemi: seni oli igal valijal vaid üks hääl, mis anti majoritaarselt valitud kohalikule kandidaadile otseses valimisringkonnas; hiljem jagati proportsionaalsed mandaadid valituks mitteosutunud kandidaatide vahel ilma valimisnimekirju kasutamata. 2022. aasta valimisreformi järgselt hakatakse ka Baden-Württembergis kasutama kahe häälega Liidupäeva valimiste sarnast parteinimekirjadega valimissüsteemi: Maapäeva vähim liikmete arv on 120, kellest 70 valitakse kohalikes valimisringkondades esimeste häältega (Erststimmen) majoritaarselt, ülejäänud 50 nimekirjadest teiste häältega (Zweitstimmen) proportsionaalselt Sainte-Laguë meetodiga, vajadusel lisatakse ülevõidetud ja tasandusmandaate; valimiskünniseks on 5%. Lisaks on valimisiga langetatud 16 eluaastale.

Kretschmann teatas, et ei kandideeri uueks ametiajaks, Roheliste uueks peaministrikandidaadiks valiti 24. mail 2025 Heidenheimis toimunud parteikongressil endine föderaalne põllumajandusminister Cem Özdemir. Samas on arvamusküsitlustes ennustatud, et esimeseks tuleb CDU, peaministrikandidaadiks on fraktsiooni eesistuja Maapäevas, 37-aastane Manuel Hagel Ehingeni valimisringkonnast.

 Viited